b'\n_START_ARTICLE_\nKambrium\n_START_SECTION_\nEpoker\n_START_PARAGRAPH_\nEpokene som kambrium deles i, er tidlig kambrium (542\xe2\x80\x93513 millioner \xc3\xa5r siden), mellomkambrium (513\xe2\x80\x93501 millioner \xc3\xa5r siden) og senkambrium eller furongium (501\xe2\x80\x93488 millioner \xc3\xa5r siden). Bergartene fra de tre epokene kalles henholdsvis nedre, midtre og \xc3\xb8vre kambrium. P\xc3\xa5 de ulike landplatene er de tre epokene igjen inndelt i inntil 10 ulike underliggende \xc2\xabaldere\xc2\xbb eller \xc2\xabperioder\xc2\xbb. _NEWLINE_Selv om kambrium lar seg atskille relativt klart fra bergartene og de stratigrafiske lagene i prekambrium og ordovicium, var det ikke f\xc3\xb8r i 1994 at perioden kambrium ble universelt anerkjent og ratifisert av det globale geologiske fagmilj\xc3\xb8et. Et spesielt sporfossil, Treptichnus pedum, brukes ofte til \xc3\xa5 datere grensen mellom ediacara og begynnelsen p\xc3\xa5 kambrium. Litt f\xc3\xb8r denne tiden, omkring 570 millioner \xc3\xa5r siden, oppst\xc3\xa5r trilobitter (tidlige leddyr), samt tidlige svamper og kanskje korall-byggere. Nyere radiometrisk m\xc3\xa5ling har datert starten p\xc3\xa5 kambrium til om lag 542 millioner \xc3\xa5r siden, markert med en masseutryddelse. Avslutningen av kambrium med overgang til ordovicium markeres av nok en masseutryddelse for om lag 500 millioner \xc3\xa5r siden.\n_START_SECTION_\nTektonikk\n_START_PARAGRAPH_\nI kambrium l\xc3\xa5 landomr\xc3\xa5dene forholdsvis spredt med grunne hav mellom, etter at et globalt superkontinent (Pannotia) nettopp hadde blitt brukket opp i fire deler \xe2\x80\x93 det enorme Gondwana, og de tre mindre kontinentene \xe2\x80\x93 det nordamerikanske Laurentia, Siberia, og det eurasiske Baltica. P\xc3\xa5 denne tiden skilte den nordamerikanske platen lag med den eurasiske kontinentale platen. Norge var i all vesentlighet dekket av vann, men n\xc3\xa6r den s\xc3\xb8rligste av de \xc2\xabsm\xc3\xa5\xc2\xbb oppbrukkede ny-platene \xe2\x80\x93 Baltica, som l\xc3\xa5 like langt s\xc3\xb8r som dagens Antarktis. Det var liten fjelldannende eller vulkansk aktivitet i denne perioden.\n_START_SECTION_\nBergarter\n_START_PARAGRAPH_\nDet ble dannet mest sediment\xc3\xa6re bergarter i kambrium. Sandstein er sv\xc3\xa6rt vanlig. I Norge finnes kambrisk alunskifer med trilobitter i Oslofeltet. P\xc3\xa5 Oland og i Kinnekulla i Sverige finnes det b\xc3\xa5de alunskifer og s\xc3\xa5kalt orsten \xe2\x80\x93 noder av kalkstein inneholdende fossile dyrerester, omgitt av alunskiferen.\n_START_SECTION_\nKlima\n_START_PARAGRAPH_\nKlimaet i kambrium var forholdsvis varmt.Landomr\xc3\xa5dene var golde og \xc3\xb8rkendekkede, med nesten ikke noe liv. Det raskt framvoksende dyrelivet fantes utelukkende i havet, s\xc3\xa6rlig de grunne havene mellom kontinentene som brakk opp i kambrium. Det totale frav\xc3\xa6ret av innlandsis bidro ogs\xc3\xa5 til det h\xc3\xb8ye havniv\xc3\xa5et. Tegn p\xc3\xa5 en viss variasjon i havniv\xc3\xa5et gjennom perioden kan indikere en mulig periodevis isdannelse ved sydpolen, men dette er ikke endelig fastsl\xc3\xa5tt.\n_START_SECTION_\nPlanteliv\n_START_PARAGRAPH_\nAlger var antakelig de eneste planteformer som eksisterte i kambrium. I senere tid har det blitt vanligere \xc3\xa5 anta at det ogs\xc3\xa5 fantes noen typer av fungi (\xc2\xabsopp\xc2\xbb), og at disse kunne danne lav sammen med alger. Det kan ha v\xc3\xa6rt et dekke av alge-sopp-\xc2\xabskum\xc2\xbb p\xc3\xa5 land enkelte steder, men dette har trolig v\xc3\xa6rt det eneste planteliv p\xc3\xa5 land i hele perioden.\n_START_SECTION_\nDyreliv\n_START_PARAGRAPH_\nMens det fins veldig f\xc3\xa5 fossiler etter dyr i prekambrium, er alle de st\xc3\xb8rre dyregruppene representert i avleiringer fra kambrium (blant annet armf\xc3\xb8ttinger, bl\xc3\xb8tdyr, leddormer, leddyr, mosdyr, nesledyr, pigghuder, svamper). Dette forholdsvis \xc2\xabplutselige\xc2\xbb opptreden av mangfoldige dyregrupper refereres ofte til som den \xc2\xabkambriske eksplosjon\xc2\xbb. Ved overgangen til ordovicium skjedde det en masseutryddelse, og mange arter av brachiopoder og conodonter d\xc3\xb8de ut, mens trilobittene ble sterkt redusert i antall._NEWLINE_Det er ikke sikkert fastsl\xc3\xa5tt dyreliv p\xc3\xa5 land, men sporfossilene Protichnites og Climactichnites har ledet noen forskere til \xc3\xa5 anta at primitive dyreformer kan ha tatt steget opp p\xc3\xa5 land allerede i kambrium._NEWLINE_Typefossiler som bidrar til \xc3\xa5 datere kambrium er arter som bare (eller stort sett bare) levde i denne perioden \xe2\x80\x93 trilobitten Redichiida levde bare i kambrium, mens Agnostidae oppsto tidlig og Asaphidae oppsto sent i kambrium og begge levde gjennom hovedparten av ordovicium.'